LT Europos Sąjungos oficialusis leidinys L 197/23

KOMISIJOS REGLAMENTAS (EB) Nr. 709/2008

2008 m. liepos 24 d.

kuriuo nustatomos išsamios Tarybos reglamento (EB) Nr. 1234/2007 įgyvendinimo taisyklės dėl tarpšakinių organizacijų ir susitarimų tabako sektoriuje

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (1), ypač į jo 127 ir 179 straipsnius kartu su 4 straipsniu,

kadangi:

(1) Remiantis Reglamentu (EB) Nr. 1234/2007 („Bendras bendro žemės ūkio rinkų organizavimo reglamentas“) 1992 m. birželio 30 d. Tarybos sprendimas (EEB) Nr. 2077/92 dėl tarpšakinių organizacijų ir susitarimų tabako sektoriuje (2)2008 m. liepos 1 d. turi būti panaikintas.

(2) Tam tikros Reglamento (EEB) Nr. 2077/92 nuostatos nebuvo įtrauktos į Reglamentą (EB) Nr. 1234/2007. Norint, kad tabako sektorius toliau tinkamai veiktų ir siekiant aiškumo bei racionalumo, reikia priimti naują reglamentą, kuriame būtų išdėstytos šios nuostatos ir dabar galiojančios įgyvendinimo taisyklės, kurios šiuo metu yra išdėstytos 1993 m. sausio 19 d. Komisijos reglamente (EEB) Nr. 86/93 dėl Tarybos reglamento (EEB) Nr. 2077/92, dėl tarpšakinių organizacijų ir susitarimų tabako sektoriuje, išsamių taikymo taisyklių (3).

(3) Todėl Reglamentą (EEB) Nr. 86/93 reikėtų panaikinti.

(4) Asmenų arba grupių įsteigtos tarpšakinės organizacijos, atstovaujančios reikšmingai įvairių grupių, užsiimančių auginimu, perdirbimu bei prekyba tabako sektoriuje, daliai, galėtų padėti labiau atsižvelgti į padėtį rinkoje ir skatinti ekonominio elgesio pokytį, kuriuo siekiama pagilinti žinias apie auginimą, perdirbimą bei prekybą ir tobulinti šių sričių organizavimą. Tam tikra jų veikla gali padėti pagerinti rinkos pusiausvyrą ir taip padėti pasiekti Sutarties 33 straipsnyje numatytus tikslus. Turėtų būti nustatytos priemonės, kurių dėka tarpšakinės organizacijos prisidėtų prie minėtų tikslų.

(5) Atsižvelgiant į tai, kas pirmiau pasakyta, būtų tikslinga suteikti konkretų pripažinimą įstaigoms, kurios gali pademonstruoti savo jau įrodytą sugebėjimą atstovauti regiono, kelių regionų arba Bendrijos lygiu, ir kurios imasi tinkamų veiksmų siekdamos pirmiau minėtų tikslų. Tokį pripažinimą turėtų suteikti valstybė narė arba Komisija, priklausomai nuo prekybos asociacijos veiklos apimties.

(6) Siekiant remti ypač svarbią, atsižvelgiant į dabartines taisykles, susijusias su rinkos organizavimu tabako sektoriuje, tam tikrą tarpšakinių organizacijų veiklą, turėtų būti numatyta nuostata, kad tarpšakinių organizacijų priimtos ir jų nariams taikomos taisyklės, su tam tikrom sąlygom, būtų taikomos visiems gamintojams ir grupėms, kurie nėra organizacijų nariai, viename arba keliuose regionuose. Organizacijai nepriklausantys subjektai taip pat turėtų mokėti visą arba dalį nario mokesčio, skirto padengti neadministracines išlaidas, kurios atsiranda vykdant tokią veiklą. Ši procedūta turėtų būti įgyvendinama taip, kad būtų garantuotos suinteresuotų socialinių ir ekonominių grupių, ypač vartotojo, teisės.

(7) Kitos pripažintų tarpšakinių organizacijų veiklos rūšys tabako sektoriui gali būti svarbios bendrąja ekonomine arba technine prasme ir todėl naudingos visiems šiose šakose dirbantiems asmenims, nepriklausomai nuo to, ar jie yra organizacijos nariai. Tokiais atvejais būtų tikslinga, kad organizacijai nepriklausantys subjektai privalėtų mokėti mokestį, kuris skirtas visoms, išskyrus administracinėms išlaidoms padengti, patirtoms tiesiogiai vykdant pirmiau minėtą veiklą.

(8) Valstybės narės ir Komisija turėtų glaudžiai bendradarbiauti, kad būtų garantuotas tikslus šio plano įgyvendinimas. Komisijai taip pat turėtų būti suteikta nuolatinė stebėsenos teisė, ypač susijusi su regioniniu arba tarpregioniniu lygiu veikiančių tarpšakinių organizacijų pripažinimu ir tokių organizacijų priimtais susitarimais bei veikla.

(9) Norint informuoti valstybes nares ir kitas suinteresuotas šalis, turėtų būti priimta nuostata bent kartą per metus paskelbti per praėjusius metus pripažintų organizacijų sąrašą, taip pat organizacijų, kurių pripažinimas per tą patį laikotarpį buvo panaikintas, sąrašą ir taisykles, kurios taikomos ir organizacijai nepriklausantys subjektai, nurodant jų taikymo sritį.

(10) Tam, kad tarpšakinė organizacija būtų pakankamai reprezentatyvi savo regione, ji turi apimti ne mažiau kaip trečdalį joje pagaminamos, perdirbamos ar jos narių įsigytos produkcijos kiekio kiekvienoje iš šakų. Taip pat, siekiant išvengti regionų pusiausvyros iškraipymų, organizacija šį reikalavimą turi atitikti visuose regionuose, kuriuose ji veikia.

(11) Reikia pabrėžti, kad be tabako prekybininkų verslo, tabako prekyba, apima ir galutinių vartotojų tiesioginį tabako briketų pirkimą.

(12) Kadangi Komisija atsako už tarpšakinės organizacijos pripažinimą, informacija, kurią tarpšakinė organizacija privalo pateikti Komisijai, turėtų būti tiksliai apibrėžta.

(13) Pripažinimo panaikinimas įsigalioja nuo tada, kai nebetenkinami pripažinimui keliami reikalavimai.

(14) Turėtų būti paaiškinta, kad mažiausias privalomas keliuose regionuose veikiančių tarpšakinių organizacijų reprezentatyvumo laipsnis turi būti toks pats, koks nustatytas regioninėms tarpšakinėms organizacijoms.

(15) Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,

PRIĖMĖ ŠĮ REGLAMENTĄ:

1 straipsnis

Taikymo sritis

Šiame reglamente nustatomos sektoriuje, funkcionuojančiame pagal tabako produktų rinkos organizavimo taisykles, veikiančių tarpšakinių organizacijų pripažinimo ir veiklos sąlygos, kaip nurodoma Reglamento (EB) Nr. 1234/2007 I priedo XIV dalyje.

2 straipsnis

Pripažinimas

Pripažintos tarpšakinės organizacijos gali užsiimti Reglamento (EB) Nr. 1234/2007 123 straipsnio pirmos pastraipos c punkte nurodyta veikla, atsižvelgiant į šiame reglamente nustatytas sąlygas.

3 straipsnis

Valstybių narių pripažinimas

1. Gavusi paraišką, valstybė narė pripažįsta jos teritorijoje įsisteigusias tarpšakines organizacijas, kurios:

a) užsiima veikla jos teritorijoje regiono arba kelių regionų lygiu;

b) siekia tikslų, nurodytų Reglamento (EB) Nr. 1234/2007 123 straipsnio pirmos pastraipos c punkte, užsiimdamos tokia veikla: i) prisideda prie tabako lapų arba briketų tiekimo į rinką suderinimo stiprinimo; ii) rengia Bendrijos taisykles atitinkančias tipines sutartis; iii) gilina žinias apie rinką ir jos skaidrumą; iv) didina pridedamąją vertę, ypač tirdamos paklausą ir vykdydamos mokslinius tyrimus, kuriais siekiama rasti naujų naudojimo būdų, nekeliančių grėsmės žmonių sveikatai; v) nukreipia gamybą sektoriuje į produktus, kurie labiau atitinka rinkos ir sveikatos apsaugos reikalavimus; vi) užsiima moksliniais tyrimais, kuriais ieškoma būdų, kaip galima sunaudoti mažiau augalų apsaugos produktų ir užtikrinti produkto kokybę bei dirvos išsaugojimą; vii) tobulina produktų kokybės gerinimo priemones ir auginimo bei perdirbimo pakopose taikomas priemones; viii) naudoja sertifikuotas sėklas ir stebi produkto kokybę;

c) pačios negamina, neperdirba ir neparduoda 1 straipsnyje nurodytų produktų;

d) šios produkcijos gamyba ir (arba) prekyba sudaro reikšmingą visos veiklos ir atstovaujamų šakų dalį. Jei tarpšakinės organizacijos veiklos sritis apima kelis regionus, ji turi pateikti įrodymą, kad kiekviena šakų grupė kiekviename regione turi atstovus.

2. 1 dalies d punkto tikslais tarpšakinė organizacija laikoma reprezentatyvia regioniniu lygmeniu, jei jos pagaminamas, perdirbamas ar nuperkamas kiekis sudaro bent trečdalį kiekio, kurį pagamina, perdirba ar nuperka kiekvienos iš šakų, kurias apima organizacijos veikla, nariai, kurie verčiasi tabako ar tabako rūšių, kurias apima organizacijos veikla, gamyba, pirminiu perdirbimu ar prekyba.

Jei organizacija veiklą vykdo keliuose regionuose ar visoje Bendrijoje, ji turi atitikti pirmos pastraipos reikalavimus kiekviename šių regionų.

3. Prieš suteikdamos pripažinimą, valstybės narės pateikia Komisijai visą informaciją apie tarpšakinę organizaciją, kurios reikia, norint įrodyti, kad ji atitinka Reglamento (EB) Nr. 1234/2007 123 straipsnyje ir šio straipsnio 1 ir 2 dalyse tarpšakinei organizacijai keliamus reikalavimus, kuriais remiantis tarpšakinė organizacija bus pripažinta.

Komisija gali paprieštarauti pripažinimui per 60 dienų nuo valstybės narės pranešimo.

4. Valstybės narės panaikina pripažinimą:

a) jei nebesilaikoma šiame straipsnyje nustatytų sąlygų;

b) jei tarpšakinei organizacijai taikoma Reglamento (EB) Nr. 1234/2007 177 straipsnio 2 dalies nuostata;

c) jei tarpšakinė organizacija neįvykdo įsipareigojimo pranešti, kaip reikalaujama Reglamento (EB) Nr. 1234/2007 177 straipsnio 1 dalies a punkto nuostatoje.

5. Valstybės narės nedelsdamos praneša Komisijai apie sprendimą panaikinti pripažinimą.

4 straipsnis

Komisijos pripažinimas

1. Gavusi paraišką, Komisija pripažįsta tas tarpšakines organizacijas, kurios:

a) užsiima veikla kelių valstybių narių teritorijose arba jų dalyse ar visoje Bendrijoje;

b) yra įsteigtos vadovaujantis valstybių narių įstatymais;

c) atitinka 3 straipsnio 1 dalies b, c ir d punktų nuostatas.

2. Tarpšakinių organizacijų, vykdančių savo veiklą kelių valstybių narių teritorijose arba jų dalyse, arba visoje Bendrijoje, paraiškos dėl jų pripažinimo yra pateikiamos Komisijai kartu su dokumentais rodančiais:

a) kad jos atitinka Reglamento (EB) Nr. 1234/2007 123 straipsnyje nustatytus kriterijus;

b) kad jos užsiima aprašyta veikla ir atitinka 3 straipsnio 1 dalies nuorodas;

c) veiklos geografinį mastą;

d) kad jos yra įsteigtos vadovaujantis valstybių narių įstatymais;

e) kad jos tenkina 3 straipsnio 2 dalyje nurodytus reprezentatyvumo reikalavimus.

3. Apie paraiškas dėl pripažinimo Komisija praneša valstybėms narėms, kurių teritorijoje tarpšakinė organizacija yra įsisteigusi ir kurių teritorijoje užsiima veikla. Gavusios tokį pranešimą valstybės narės per du mėnesius pateikia pastabas apie pripažinimą.

4. Komisija priima sprendimą dėl pripažinimo per keturis mėnesius, skaičiuojant nuo paraiškos ir visos reikalingos informacijos, išdėstytos 2 dalyje, gavimo.

5. Komisija panaikina tarpšakinės organizacijos, nurodytos šio straipsnio 1 punkte, pripažinimą dėl 3 straipsnio 4 punkte nurodytų priežasčių.

5 straipsnis

Pripažinimo panaikinimas

Pripažinimo panaikinimas, pagal reglamento 3 straipsnio 4 dalį ar 4 straipsnio 5 dalį, įsigalioja nuo tada, kai organizacija nebetenkina jai keliamų reikalavimų.

6 straipsnis

Pripažintų tarpšakinių organizacijų sąrašo paskelbimas

Bent kartą per metus, arba kada reikalinga, Komisija skelbia pripažintų tarpšakinių organizacijų pavadinimus Europos Sąjungos oficialiojo leidinio C serijoje. Leidinyje nurodomas ekonomikos sektorius arba sritis, kurioje jos vykdo veiklą, ir apibūdina ją, kaip numatyta Reglamento (EB) Nr. 1234/2007 123 straipsnio c punkte. Pripažinimo panaikinimai taip pat spausdinami bent kartą per metus.

7 straipsnis

Kai kurių taisyklių taikymas organizacijai nepriklausantiems subjektams

Remdamasi šio reglamento 8 straipsnyje nurodyta procedūra, Komisija tvirtina esamų susitarimų ir suderintos veiklos taikymo sričių išplėtimą, kaip tai numatyta Reglamento (EB) Nr. 1234/2007 178 straipsnio 3 dalyje.

8 straipsnis

Kai kurių taisyklių taikymo, organizacijai nepriklausantiems subjektams, procedūra

1. Kai esamus susitarimus ir suderintą veiklą nustato valstybių narių pripažintos tarpšakinės organizacijos, valstybės narės suinteresuotų socialinių ir ekonominių grupių žiniai paskelbia susitarimus ar suderintą veiklą, kuriuos numatoma taikyti konkretaus regiono arba regionų grupės individualiems verslininkams arba grupėms, kurios nėra organizacijos narės, kaip tai numatyta Reglamento (EB) Nr. 1234/2007 178 straipsnyje.

Suinteresuotos socialinės ir ekonominės grupės pateikia pastebėjimus kompetentingoms valstybių narių institucijoms per du mėnesius nuo paskelbimo datos.

2. Po dviejų mėnesių ir prieš priimdamos sprendimą, valstybės narės praneša Komisijai apie privalomas taisykles, kurias jos ketina taikyti, ir pateikia visą atitinkamą informaciją, ypač tokią, kuri susijusi su šių taisyklių taikymo išplėtimo vertinimu ir, ar šios taisyklės atitinka techninius standartus, taip, kaip jie yra apibrėžti Europos Parlamento ir Tarybos direktyvoje 98/34/EB (4). Pranešime turi būti įtraukti visi iš suinteresuotų socialinių ir ekonominių grupių gauti pastebėjimai, pagal 1 dalies antrą pastraipą, ir pratęsimo paraiškos vertinimas.

3. Europos Sąjungos oficialiojo leidinio C serijoje Komisija paskelbia taisykles, kurių taikymo sritį prašo išplėsti Komisijos, pagal 4 straipsnį, pripažintos tarpšakinės organizacijos. Po paskelbimo suinteresuotoms valstybėms narėms bei socialinėms ir ekonominėms grupėms skiriamas dviejų mėnesių laikotarpis pastaboms pareikšti.

4. Jei taisyklės, kurių taikymą prašoma išplėsti, yra techninės taisyklės, kaip apibrėžta Europos Parlamento ir Tarybos direktyvoje 98/34/EB, apie jas pranešama Komisijai, kaip nurodyta tos direktyvos 8 straipsnyje, tuo pačiu metu, kai siunčiamas šio straipsnio 2 dalyje minimas pranešimas.

Nepažeidžiant šio straipsnio 5 dalies, kai laikomasi Direktyvos 98/34/EB 9 straipsnyje nustatytų pagrįstos nuomonės pateikimo sąlygų, Komisija atsisako patvirtinti taisyklių taikymo išplėtimą.

5. Remdamasi šio straipsnio 2 dalimi, per tris mėnesius nuo valstybės narės paraiškos, Komisija priima sprendimą dėl taisyklių taikymo srities išplėtimo. Jei taikoma 3 dalis, Komisija priima sprendimą per penkis mėnesius nuo tokių taisyklių paskelbimo Europos Sąjungos oficialiojo leidinio C serijoje.

Komisija priima neigiamą sprendimą visais atvejais, jei nustato, kad taisyklių išplėtimas:

a) didelėje bendrosios rinkos dalyje stabdo, apriboja ar iškreipia konkurenciją;

b) riboja prekybos laisvę; arba

c) trukdo įgyvendinti bendrosios žemės ūkio politikos tikslus arba tikslus, kurių siekiama kitomis Bendrijos taisyklėmis.

6. Taisyklės, kurių taikymas buvo išplėstas, skelbiamos Europos Sąjungos oficialiojo leidinio C serijoje.

9 straipsnis

Organizacijai nepriklausančių subjektų mokamas narystės mokestis

1. Jei, vadovaujantis 8 straipsniu, taisyklės tampa privalomos subjektams, nepriklausantiems tarpšakinėms organizacijoms, valstybė narė arba Komisija, atitinkamai, gali nuspręsti, kad asmenys ar grupės, kurie nėra tarpšakinių organizacijų nariai, mokėtų organizacijai visą arba dalį mokesčio, kurį moka nariai. Šis mokestis nenaudojamas administracinėms išlaidoms, patirtoms taikant sutartis arba suderintą veiklą, padengti.

2. Bet kokia valstybių narių arba Komisijos priemonė, nustatanti mokestį asmenims arba grupėms, kurie nėra tarpšakinių organizacijų nariai, skelbiama Europos Sąjungos oficialiajame leidinyje. Priemonė įsigalioja praėjus dviem mėnesiams nuo jos paskelbimo datos.

3. Kai tarpšakinė organizacija reikalauja, kad pavieniai asmenys arba grupės, kurie nėra jos nariai, mokėtų visą ar dalį mokesčio, kurį moka nariai, pagal šį straipsnį, arba pagal Reglamento (EB) Nr. 1234/2007 126 straipsnio 1 dalį, ši organizacija valstybei narei ar Komisijai, atitinkamai, pateikia informaciją apie mokesčio dydį. Jeigu reikia, valstybė narė ar Komisija gali atlikti bet kokį, jos nuomone, reikalingą organizacijos patikrinimą.

10 straipsnis

Panaikinimas

Reglamentas (EEB) Nr. 86/93 panaikinamas.

11 straipsnis

Įsigaliojimas

Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.

Jis taikomas nuo 2008 m. liepos 1 d.

Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 2008 m. liepos 24 d. Komisijos vardu Mariann FISCHER BOEL Komisijos narė

(1) OL L 299, 2007 11 16, p. 1. Reglamentas su paskutiniais pakeitimais, padarytais Komisijos reglamentu (EB) Nr. 510/2008 (OL L 149, 2008 6 7, p. 61).

(2) OL L 215, 1992 7 30, p. 80. Reglamentas, panaikintas Reglamentu (EB) Nr. 1234/2007.

(3) OL L 12, 1993 1 20, p. 13.

(4) OL L 204, 1998 7 21, p. 37.